《赠毛仙翁》
唐代·张仲方

毛仙翁，毛仙翁，容貌常如二八童。几岁头梳云鬓绿，

无时面带桃花红。眼前人世阅沧海，肘后药成辞月宫。

方口秀眉编贝齿，了然炅炅双瞳子。芝椿禀气本坚强，

龟鹤计年应不死。四海五山长独游，矜贫傲富欺王侯。

灵通指下砖甓化，瑞气炉中金玉流。定是烟霞列仙侣，

暂来尘俗救危苦。紫霞妖女琼华飞，秘法虔心传付与。

阴功足，阴功成，羽驾何年归上清。待我休官了婚嫁，

桃源洞里觅仙兄。

作者简介：张仲方，韶州始兴人。祖九皋，广州刺史、殿中监、岭南节度使。父抗，赠右仆射。仲方伯祖始兴文献公九龄，开元朝名相。仲方，贞元中进士擢第，宏辞登科，释褐集贤校理，丁母忧免。服阕，补秘书省正字，调授咸阳尉。出为邠州从事，入朝历侍御史、仓部员外郎。